
A szepszis progressziója során alkalmazott inhalációs metánterápia szervi- és mitokondriális hatásainak vizsgálata

Bevezetés: A szepszis progressziója során az oxigén dinamika változása (oxigénszállítás-fogyasztás aránya; OER) meghatározza a szöveti oxigén adósság kialakulását, ami befolyásolhatja a hipoxiás kórállapotokban már bizonyítottan eredményes metánkezelés hatékonyságát. Célkitűzésünk szerint megvizsgáltuk a szepszis kritikus időablakában (22-24. óra, vagy a korábbi, 16-22. óra közötti szakaszban) alkalmazott metánterápia hatását a szervi, celluláris (leukocyta) és szubcelluláris (mitokondriális) szinteken intraabdominális szepszis modellben.

Módszerek: Hím Sprague-Dawley patkányokat (350–400g) fecalis peritonitisnek (0,6 g/kg ip.) vagy álműtétnek vetettük alá. A szeptikus csoport állatait kezeletlen, késői 120 perces, vagy korábbi 360 perces, 2% metán tartalmú normoxiás inhalációval kezelt csoportokra osztottuk (n=8-12/csoport). A kísérletek 22. órájától az altatott állatok szervkárosodásodását invazív monitorozással, patkány-specifikus pontrendszer alapján értékeltük. Artériás és vénás vérgáz mérésekből az OER-t, plazma és agyszöveti (cerebellum és hippocampus) mintákból a neutrofil aktivációt jelző mieloperoxidáz (MPO) szinteket, valamint mitokondriális komplex I-II-függő oxigénfogyasztást (CI-CII OXPHOS) mértünk nagyfelbontású respirometriával (Oroboros O2k).

Eredmények: A szepszis során szignifikánsan magasabb szervkárosodási paramétereket, MPO aktivitást és csökkent OXPHOS kapacitást tapasztaltunk. A metánkezelések nem befolyásolták a szervkárosodás mértékét a kezeletlen szeptikus csoporthoz viszonyítva. A késői-rövidebb metánkezelés csökkentette a cerebellaris és hippocampalis MPO szinteket (39% és 46%), javított az OER-n (28%), de az OXPHOS aktivitásra nem volt szignifikáns hatással. A korábbi-hosszabb metánkezelés nem befolyásolta az OER-t, szignifikánsan csökkentette az MPO szinteket (plazma: 65%, cerebellum: 35% és hippocampus: 28%), valamint javította a cerebellum és hippocampus CI-CII kapcsolt OXPHOS-t (108%-57% és 90%-39%-kal).

Következtetés: Az inhalációs metánterápia csökkenti a neutrofil aktivációt, de csak a korábban kezdett, elnyújtott metánkezelés képes a mitokondriális diszfunkció javítására. Feltételezhető, hogy az elektrontranszportlánc funkciójának megőrzése hosszabb távon hozzájárulhat a szepszis-indukált szervkárosodások mérsékléséhez.



